অভিযুক্ত মনোজিৎ মিশ্রর নামে দেওয়াল লিখন মুছল কর্তৃপক্ষ, কারণ কী?

কলকাতা: সাউথ ক্যালকাটা ল কলেজে গণধর্ষণের অভিযুক্ত অস্থায়ী কর্মী মনজিত মিশ্রর নামে লেখা বিতর্কিত দেওয়াল অবশেষে মুছে ফেলল কর্তৃপক্ষ। দুর্গাপুজোর আগেই পরিচালন সমিতির বৈঠকে ওই সিদ্ধান্ত হয়েছিল বলে জানিয়েছেন কলেজের উপাধ্যক্ষ নয়না চট্টোপাধ্যায়। পাশাপাশি নিরাপত্তা জোরদার করতে সম্পূর্ণ কলেজ জুড়ে খুব শীঘ্রই প্রায় ৮৪টি সিসিভিটি বসানো হবে বলেও জানিয়েছেন তিনি।

চলতি বছরে সাউথ ক্যালকাটা ল কলেজে প্রথমবর্ষের এক ছাত্রীকে গণধর্ষণের অভিযোগ ওঠে কলেজেরই অস্থায়ী কর্মী মনোজিৎ মিশ্র ও দুই বর্তমান পড়ুয়ার বিরুদ্ধে। আদালতে সেই মামলা এখনও চলছে। কিন্তু বিতর্ক ছড়ায় কলেজের দেওয়ালে থাকা মনোজিৎ মিশ্রর নাম ঘিরে। একসময় কলেজ ইউনিয়নের সভাপতি ছিল মনোজিৎ। কলেজের একাধিক দেওয়াল জুড়ে তার নাম ও দাপট ছিল বলে অভিযোগ ওঠে। ধর্ষনের ঘটনার পর ছাত্রীদের নিরাপত্তা বাড়ানোর। সঙ্গে দাবি ওঠে মনজিতকে বহিষ্কার করে দেওয়াল থেকে তার নাম মুছে ফেলার। সেই মতো কলেজ কর্তৃপক্ষ পুজোর ছুটিতে দেওয়াল মুছে ফেলা হবে বলে সিদ্ধান্ত নেয়। এবার সেই দেওয়াল মুছে ফেলা হল।

আরও পড়ুন: সুজয় কৃষ্ণ ভদ্রের জামিন মামলা থেকে অব্যাহতি নিলেন বিচারপতি ঘোষ

ছাত্রীদের নিরাপত্তার জন্য পুরুষ নিরাপত্তারক্ষীর পাশাপাশি মহিলা নিরাপত্তারক্ষী নিয়োগ করা হবে বলে আগেই সিদ্ধান্ত হয়েছে। পাশাপাশি নজরদারি জোরদার করতে সম্পূর্ণ কলেজ জুড়ে খুব শীঘ্রই প্রায় ৮৪টি সিসিটিভি বসানো হবে বলে জানিয়েছেন উপাধ্যক্ষ।

ইতিমধ্যে প্রথম বর্ষের ভর্তি প্রক্রিয়া সম্পন্ন হয়েছে। কিছুদিনের মধ্যে ক্লাসও শুরু হবে। তারা আগে কলেজের পরিকাঠামো ও নিরাপত্তা ব্যবস্থা ঢেলে সাজাতে চাইছে সাউথ ক্যালকাটা ল কলেজ কর্তৃপক্ষ।